**Păsărele de oraş**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce de-a păsărele-n piaţă

Am văzut azi dimineaţă

Unde multe mese sunt

Şi mulţi oameni care vând.

– Cum trăiţi voi, păsărele,

Fără crâng şi rămurele?

Puii unde-i legănaţi,

Soarele cum îl cântaţi?

– Noi aicea nu cântăm,

Ci doar ciugulim, mâncăm,

Puii-i creştem ca şi voi

În strâmtori şi în nevoi.

Iar dacă ne vine-un dor

De crâng verde, de izvor,

Noaptea-n tihnă le visăm –

Păsări de oraş suntem…